En stærk tro på fremtiden får ejerne af det tidligere Himmerland Golf & Spa Resort til at investere i anlægget med nye aktiviteter og et nyt navn: HimmerLand.

I manges bevidsthed var Himmerland Golf & Spa Resort lig med golfturneringen Made in Denmark. Men det skal en større investering og et nyt navn gøre op med. - Der er næppe nogen golfinteresserede, der ikke ved, at vi har et af Danmarks absolut bedste golfanlæg. Til gengæld er færre klar over, hvor mange muligheder vi tilbyder både til børnefamilier og til virksomheder, der har behov for faciliteter til møder eller konferencer. I løbet af de seneste år har vi udviklet os til meget mere end blot et golf og spa resort. Samtidig ønsker vi at blive en endnu mere integreret del af det fantastiske område, vi ligger i. Derfor HimmerLand, siger administrerende direktør Mark Bering. Så trods coronakrisen hiver man altså den helt store driver frem af baggen og skyder HimmerLand ind på en ny kurs, som der blev taget tiltag til allerede sidste år, hvor man lavede totalrenovering af samtlige hotelværelser og en række nye aktiviteter såsom multihal, padelbaner, sauna ved søen, paddleboards, trampoliner, kanoer og meget mere som supplement til allerede eksisterende muligheder såsom golf, spa & welness-afdeling, minigolf, bowling og svømmehal. - Det er klart, at den seneste periode med corona og nedlukning har været meget speciel for rigtig mange mennesker i mange forskellige brancher, og det har da også ramt os hårdt. Men vi i familien tror på fremtiden og ønsker at investere i at gøre HimmerLand til et endnu bedre sted. Derfor glæder jeg mig også utrolig meget til, at vi igen kan invitere gæsterne indenfor til en smagsprøve af, hvad HimmerLand har at byde på, siger Jacob Brunsborg, der er søn af dynekongen Lars Larsen. Derudover har HimmerLand også lanceret et nyt konferencekoncept udviklet i samarbejde med ernæringsekspert Christian Bitz. - Inden nedlukningen på grund af corona så vi en markant øget aktivitet indenfor konferencer og møder, og jeg er utrolig glad for, at familien bag HimmerLand har bedt mig og mine kolleger om at fortsætte investeringerne, så vi er helt klar til at give vores gæster en sublim oplevelse, når vi igen åbner dørene. Det glæder vi os til, og jeg håber, at nogle af de danskere, som måske havde planlagt en ferie i udlandet, i stedet vil bruge en sommeruge på at blive forkælet i HimmerLand. Jeg kan i hvert tilfælde garantere, at vi har noget for hele familien, siger Mark Bering.